62025TO0404_RES
Cás T-404/25
Miguel Ángel Navarro Fernández
v
Parlaimint na hEorpa,
Ordú na Cúirte Ginearálta (an Séú Dlísheomra)12 Feabhra 2026
(Caingean maidir le mainneachtain gníomhú – Iarratas ar urghaire – Iarratas ar bhearta idirlinne – Easpa ionadaíochta an iarratasóra – Iarratas nach bhfuil curtha ina cheart – Do-ghlacthacht fhollasach)
Imeachtaí breithiúnacha – Iarratas tionscanta na n-imeachtaí – Ceanglais fhoirmiúla – Coinníollacha a bhaineann le sínitheoir – Stádas tríú páirtí i ndáil leis na páirtithe – Féinionadaíocht iarratasóra atá údaraithe pléadáil os comhair cúirt náisiúnta – Neamhcheadaithe – Oibleagáid na Cúirte Ginearálta an t-iarratasóir a chur ar an eolas faoin neamhrialtacht – Tabhairt chun rialtachta trí dhlíodóir nua a cheapadh – Ceanglas nach gcomhlíontar – Do-ghlacthacht fhollasach)
(Reacht na Cúirte Breithiúnais, an tríú mír agus an ceathrú mír d’Airteagal 19 agus Airteagal 53)
(féach míreanna 4-6, 8, 11)
Résumé
I gcaingean mar gheall ar mhainneachtain gníomhú, in éineacht le hiarratais ar urghaire agus ar bhearta idirlinne, cuireann an Chúirt Ghinearálta líne nua chásdlí na Cúirte Breithiúnais (
1
) i bhfeidhm lena dtugtar soiléiriú ar raon feidhme an toirmisc ar pháirtithe nach bhfuil faoi phribhléid a dhéanann ionadaíocht orthu féin os comhair Chúirteanna an Aontais Eorpaigh.
Thug an t-iarratasóir caingean os comhair na Cúirte Ginearálta bunaithe, go príomha, ar mhainneachtain neamhdhleathach gníomhú ó Pharlaimint na hEorpa d’fhonn an Coimisiún Eorpach a spreagadh chun nós imeachta um shárú a thionscnamh i gcoinne Ríocht na Spáinne mar gheall ar mheath leanúnach ar shuíomh Líonra Natura 2000 atá lonnaithe in Arganda del Rey (an Spáinn).
Ag brath ar a stádas mar dhlíodóir atá údaraithe chun pléadáil os comhair chúirteanna na Spáinne, thionscain an t-iarratasóir an chaingean sin ar a shíniú féin.
Breithniú na Cúirte Ginearálta
Cuireann an Chúirt Ghinearálta in iúl go leagtar síos le Reacht Chúirt Bhreithiúnais an Aontais Eorpaigh dhá choinníoll charnacha ar leith maidir le hionadaíocht os comhair Chúirteanna an Aontais Eorpaigh ar pháirtithe nach gcumhdaítear leis an gcéad mhír agus leis an dara mír d’Airteagal 19 den Reacht sin, (
2
)ar a dtugtar ‘páirtithe nach bhfuil faoi phribhléid’. Leagtar síos leis an gcéad choinníoll an oibleagáid atá ar pháirtithe sin nach bhfuil faoi phribhléid ‘dlíodóir a bheith acu chun feidhmiú ar a son’, agus, de réir an dara coinníoll, nach bhféadfaidh ach dlíodóir atá údaraithe chun cleachtadh os comhair cúirt de chuid Ballstáit nó de chuid Stát eile is páirtí sa Chomhaontú maidir leis an Limistéar Eorpach Eacnamaíoch (LEE) ionadaíocht a dhéanamh ar pháirtí nó cúnamh a thabhairt do pháirtí os comhair Chúirteanna an Aontais Eorpaigh. (
3
)
I ndáil leis sin, sonraíonn an Chúirt Ghinearálta gur léir ó chásdlí na Cúirte Breithiúnais go bhforchuirtear leis an gcéad choinníoll toirmeasc ar pháirtithe nach bhfuil faoi phribhléid féinionadaíocht’ a dhéanamh os comhair Chúirteanna an Aontais Eorpaigh. Dá bhrí sin, ós rud é nach bhforáiltear d’aon mhaolú ná eisceacht ar an toirmeasc sin i Reacht Chúirt Bhreithiúnais an Aontais Eorpaigh ná i Rialacha Nós Imeachta na Cúirte Breithiúnais nó i Rialacha Nós Imeachta na Cúirte Ginearálta, ní leor iarratas arna shíniú ag an iarratasóir féin chun caingean a thabhairt os comhair chúirteanna an Aontais Eorpaigh, fiú más dlíodóir é an t-iarratasóir sin atá údaraithe chun pléadáil os comhair cúirt náisiúnta.
Cuireann an Chúirt Ghinearálta in iúl freisin, áfach, gur léir freisin ó chásdlí atá le fáil i mbreithiúnais a tugadh le gairid, i bhfianaise thromchúis na n-iarmhairtí a eascraíonn as sárú ar Airteagal 19 de Reacht Chúirt Bhreithiúnais an Aontais Eorpaigh don iarratasóir, eadhon do-ghlacthacht dholeigheasta a chaingne, agus in éagmais comharthaí sainráite dá mhalairt sa Reacht agus sna Rialacha Nós Imeachta, nach mór di, i gcás ina gcinnfidh sí nár comhlíonadh an toirmeasc ar ionadaíocht a dhéanamh uirthi féin, a iarraidh ar an iarratasóir dlíodóir nua a ainmniú sula ndearbhóidh sí go bhfuil an chaingean do-ghlactha.
Ós rud é, sa chás seo, in ainneoin dhá iarraidh ar thabhairt chun rialtachta a rinne an Chúirt Ghinearálta, nár ainmnigh an t-iarratasóir dlíodóir nua laistigh den teorainn ama shonraithe, déanann an Chúirt Ghinearálta an chaingean a dhíbhe toisc í a bheith do-ghlactha go follasach.
(
1
)	Líne nua cásdlí a ghlac an Chúirt Bhreithiúnais i mbreithiúnas an 4 Meán Fómhair 2025, Studio Legale Ughi e Nunziante v EUIPO (C-776/22 P, EU:C:2025:644), a cuireadh i bhfeidhm ó shin in ordú Leas-Uachtarán na Cúirte Breithiúnais an 30 Deireadh Fómhair 2025, Arasteh v an Coimisiún (C-590/25 P(R), nár foilsíodh, EU:C:2025:861).
(
2
)	Is iad na Ballstáit, institiúidí an Aontais Eorpaigh, na Stáit is páirtithe sa Chomhaontú maidir leis an Limistéar Eorpach Eacnamaíoch agus Údarás Faireacháin CSTE na páirtithe a chumhdaítear leis an gcéad mhír agus leis an dara mír d’Airteagal 19 de Reacht Chúirt Bhreithiúnais an Aontais Eorpaigh.
(
3
)	De bhun an ceathrú fomhír d’Airteagal 19 de Reacht Chúirt Bhreithiúnais an Aontais Eorpaigh.